СРЕТЕН БОШКОВИЋ

(1931−2002)

П

роф. др Сретен Бошковић рођен је 1931. го­дине у Славонском Броду. Основну школу и гимназију похађао је у Добоју и Херцег Новом. У Са­ра­јеву је 1955. дипло­ми­рао на Ме­­ди­цин­­ском фа­култету и 1961. положио спе­­ција­ли­стички испит из опште хирургије на Хируршкој клиници Уни­вер­зитетског медицинског центра. Суп­­­спе­ција­ли­стички испит из трансфу­зиологије по­ло­­жио је 1963. године на Војномедицинској академији у Београду и тако постао пр­ви супспе­цијалиста из ове об­лас­­ти у БиХ. Универзитетску каријеру за­почео је 1963. годи­не као асистент на Медицинском факултету у Са­ра­­је­ву, на којем је 1964. одбра­нио докторску дисер­та­цију *Механички утицај на резистенцију еритроцита у конзервисаној крви* и хабилитовао се 1967. го­дине. Након тога биран је за до­цента, а касније и у зва­ња ванредног и редовног (1982) професора. По позиву, држао је предавања на факултетима у Загребу, Београду, Скопљу, Титограду и Нишу.

Боравио је на стручном усавршавању у центрима за трансфузију крви и тран­сплантацију органа у Паризу, Милану, Ше­филду, Лондону, Глазгову, Бо­­­стону, Ајова Ситију, Риму, а након боравка на курсу за експерименталну хирургију у Инсти­туту Склифасовског у Москви, основао је 1965, у склопу Завода за трансфу­зију крви у Сарајеву, Одсјек за експерименталну хирур­гију, у којем се бавио проблемима васкуларне и трансплантационе хирур­гије. Један је од оснивача Института за трансплантацију органа у Сарајеву. Године 1974. извео је прво пресађивање буб­ре­га у БиХ, а први је у Југославији обавио трансплантацију бубрега од живих несродних особа (супружника). Увео је низ метода у конзервацији крви, у клиничкој примјени трансфузије крви и замјеника, методологији рада у установама за трансфузију крви, форензичкој имунологији, а дао је и велики допринос утемељењу анализе коагулационих поремећаја у хируршком лијечењу.

Почетком рата 1992. године напустио је Сарајево и отишао у Београд, гдје се запослио у Клиничком центру Србије као координатор за транс­план­тацију органа. Предавао је на Медицинском факултету у Фочи и био кон­сул­тант Центра за трансплантацију бубрега Клиничког центра у Бањој Луци.

Био је члан Међународног удружења трансфузиолога и хематолога, до­пис­ни члан Њујоршке академије наука и умјетности, члан Савезне комисије за трансфузију крви. Као аутор или коаутор, објавио је неколико књига и више од 160 научних и стручних радова. Уређивао је „Билтен транс­фузије крви СРБиХ”. Руководио је или учествовао у реализацији више науч­но­истра­­ж­и­вачких пројеката.

Одликован је Орденом рада са сребрним вијенцем и Орденом заслуга за на­род са сребрном звијездом. Добитник је Шестоаприлске награде града Са­ра­је­ва, награде Издавачког предузећа „Свјет­лос­т” за научно дјело, Дваде­сет­седмојулске наградеCP БиХ и бројних других признања.

За дописног члана Академије наука и умјетности Републике Српске иза­бран је 27. јуна 1997. године. Био је први секретар Академијиног Одјељења ме­­­дицинских наука.

Проф. др Сретен Бошковић преминуо је 5. марта 2002. године у Београду.